SKRIFTLIG FORESPØRGSEL E-2245/03

af María Sornosa Martínez (PSE)og Bárbara Dührkop Dührkop (PSE) til Kommissionen

(7. juli 2003)

Om: Behandlingen af klage 2002/4893 SG (2002) A/7230/2 om konsekvenserne for miljøet af udvidelsen af San Sebastiáns lufthavn

Kommissionen oplyste i sit svar E-1701/02(1), at der var indledt en undersøgelse af de miljømæssige indvirkninger af projektet om udvidelse af San Sebastiáns lufthavn på LIC ES2120015 (Playaundi, Marismas del Bidosoa) og på ZEPA 37 (Txingudi, Estuario del Bidasoa). I samme svar anfører Kommissionen endvidere, at der er tale om krænkelse af direktiv 2001/42/EF, idet hovedplanen blev vedtaget uden den obligatoriske miljøvurderingsundersøgelse.

Kan Kommissionen på baggrund af:

- at arbejdet i den nævnte hovedplans første fase er indledt uden gennemførelse af den obligatoriske miljøurderingsundersøgelse,

- at Kommissionen med støtte fra LIFE-fonden har finansieret 40 % af istandsættelsen af det særligt beskyttede område, som trues af en forestående udvidelse af lufthavnen,

- at gennemførelsen af planen i dens nuværende form ifølge beregninger vil berøre 30 % af naturområdet Txingudi-Playaundi,

oplyse følgende: Kan Kommissionen redegøre for, hvor fremskredne dens undersøgelser vedrørende Playaundi-Txingudi-planen er på nuværende tidspunkt? Mener Kommissionen ikke, at det efter påbegyndelsen af byggeriet under planens første fase er af afgørende betydning snarest at skride ind over for de spanske myndigheder for at sikre beskyttelsen af de nævnte områder?

Vil Kommissionen redegøre for sin holdning til klagen over krænkelsen af direktiv 92/43/EØF(2) om bevaring af naturtyper, som der blev henvist til i klagen fra koordineringsgruppen mod udvidelsen af lufthavnen?

Vil Kommissionen redegøre for sin holdning til klagen over krænkelsen af direktiv 79/409/EØF(3) om vilde fugle, som der blev henvist til i klagen fra koordineringsgruppen mod udvidelsen af lufthavnen?

Er der ifølge Kommissionen ikke tale om et indbyrdes juridisk misforhold mellem direktiv 92/43/EØF (fugle) og direktiv 2001/42/EF(4) (miljøvurderingsundersøgelse), som foreskriver, at vurderingen skal foretages inden planens iværksættelse og være baseret på de oplysninger, man når frem til efter afslutningen af den obligatoriske indhentning af oplysninger?

(1) EFT C 301 E af 5.12.2002, s. 213.

(2) EFT L 206 af 22.7.1992, s. 7.

(3) EFT L 103 af 25.4.1979, s. 1.

(4) EFT L 197 af 21.7.2001, s. 30.

Samlet svarafgivet på Kommissionens vegne af Margot Wallströmpå skriftlige forespørgsler E-2245/03 og E-2246/03

(14. august 2003)

Som anført i Kommissionens seneste svar på skriftlig forespørgsel E-1701/02 og E-3417/02 fra de ærede medlemmer vedrørende det pågældende projekt, har den henvendt sig til de spanske myndigheder for at få detaljerede oplysninger om projektet.

I deres seneste svar oplyste de spanske myndigheder, at planen for udvidelse af den pågældende lufthavn har til formål at afgrænse lufthavnens serviceområde, hvilket er nødvendigt for en sikker og effektiv udøvelse lufthavnsaktiviteterne og for videreudviklingen af lufthavnen. Ligeledes har de spanske myndigheder anført, at planen ikke går så meget i detaljer som et projekt.

De spanske myndigheder har meddelt, at der skal lanceres fire projekter vedrørende standpladser for fly og parkering af køretøjer, men ikke vedrørende start- og landingsbanen.

Denne udvidelse kommer i princippet ikke til at berøre fredede områder.

Såvel for disse projekter som for udvidelsen af start- og landingsbanen har de spanske myndigheder meddelt, at der foretages en miljøindvirkningsvurdering af hensyn til overholdelesn af artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Kommissionen analyserer for øjeblikket de seneste informationer, der er indkommet fra de klagende parter i juni 2003.

Kommissionen er af den opfattelse, at artikel 6 skal overholdes, for så vidt angår planen. Følgelig vil den i egenskab af traktaternes vogter gøre det nødvendige for at sikre, at fællesskabsretten overholdes i det foreliggende tilfælde.

I henhold til artikel 13, stk. 3, i Europa-Parlamentets og Rådets direktiv 2001/42/EF af 27. juni 2001 gælder kravene om miljøindvirkningsvurdering kun for planer og programmer, i forbindelse med hvilke (med begrænsede undtagelser) den første formelle forberedende retsakt er fra efter den 21. juli 2004. Eftersom arbejdet med planen ser ud til allerede at være startet, finder direktivet ikke anvendelse.